Elin Brodin
Store norske leksikon,Språk og litteratur,Norsk og samisk litteratur,Nyere norsk litteratur
Elin Brodin, norsk forfatter. Hun debuterte med romanen Morgen i aftenlandet (1983), og har senere utgitt en lang rekke romaner preget av etisk engasjement, sivilisasjonskritikk og et sterkt tilstedeværende metafysisk aspekt.
Kvinner i en ofte ekstrem konfrontasjonssituasjon med samfunn og omgivelser tematiseres på ulike vis i romanene Den krydrede vin (1985), Maskedans (1987), Drager i hodet (1990), Den europeiske dødebok (1992), Skade (1994) og Unaturlig (1999). I Ulvinnen (1986) skildrer hun den språkløses oppfatning av språket og samfunnets sivilisering av den usiviliserte, mens fremtidsromanen Askefolket (1988) skildrer et samfunn av mutanter som er resultat av en kjernefysisk krig.Bedøvelse (1991), kanskje hennes mest nøkternt realistiske roman, fokuserer på hvordan en ung manns verdibegreper endres når han stilles overfor døden i sine nærmeste omgivelser. Farvel, Babylon (1998) viser skremmende sider ved den virkeligheten som omgir oss ved 1900-tallets slutt. Romanen Bivirkninger (2007) handler om en kvinnelig psykopat.Brodin har også skrevet ungdomsromanene Kjære Timo (1989), Fire brave borgere (1990), En klode full av lys (1994) og Sverm (2003) og barnefabelen Jaspis – landet bortenfor (2005), samt debattbøkene Kan du ikke tale? Menneskeverd og dyreverd (1991) og Papirdukker (1991; sammen med Adele Johansen), en kritikk av barnevernet. De dødes språk (2001), Husets nummer (2002) og Banemann (2008) er «spøkelsesromaner», skrevet sammen med kritikeren Henning Hagerup. Les mer i Store norske leksikon Norges litteraturhistorie